Nemendur í Grundaskóla studdu hjálparstarf í Malaví Forsvarsmenn Rauða krossdeildarinnar á Akranesi veittu í gær viðtöku peningum úr söfnunarátaki sem ýtt var af stað í Grundaskóla á Akranesi nú á aðventunni , til styrktar börnum í Malaví í Afríku . Alls söfnuðust um 300 þúsund kr. í skólanum til þessa verkefnis . Nemendur skólans ákváðu að láta renna í sjóðinn peninga sem annars hefðu farið í jólagjafir til hvors annars . Einnig voru nemendur með söfnunarbauka á borðum sínum á aðventunni . Það var Lóa Guðrún Gísladóttir sem hafði orð fyrir nemendum skólans við afendingu peninganna og Sveinn Kristinsson , formaður RKÍ deildarinnar á Akranesi veitti þeim viðtöku . Í tilkynningu vegna þessarar gjafar segir að Rauði kross Íslands styðji börn sem þjást vegna alnæmis í Malaví . Mörg þeirra hafi misst foreldra sína úr sjúkdómnum og þau fá ýmiss konar aðstoð svo að þau geti haldið áfram skólagöngu og komist til manns . Í Malaví hafa m.a. verið reistar þrjár félagsmiðstöðvar fyrir börnin þar sem þau fá mat , kennslu , stuðning við heimanám og einnig félagslega og andlega hvatningu .